钦定古今图书集成/历象汇编/庶征典/第024卷 > 群书备考 > 《日珥》王醇
## 钦定古今图书集成/历象汇编/庶征典/第024卷 > 群书备考 > 《日珥》王醇

日珥，悲时事也。岁仲春五日，日生交晕如连环，左右生戟气，青赤色，白虹弥天。占曰：“百殃之本，众乱之基。” 且通年疆内，灾异迭见，兴师罕捷，财赋告匮，绿林白马之徒，白昼扬旌江海之上，全盛之朝，一至于此。余雚食一丘，杞忧何益？第恐不能安枕白云，遂击壤之私耳。触事成唫，不觉其辞之无序也。

连环双珥夹晴日，左右生戟气青赤。岂惟兵甲生边
裔，百殃之本众乱基。前月黄霾泰山侧，青龙吐火烟
光黑。去年御沟流血波，天鼓满空挝海鼍。又看彗星
扫空百馀丈，彻夜光芒侵斗象。海徼军民半已无，天
复示变何为乎？

《金匮》“三苗之时，三月不见日。”

《吕览》：桀为无道，温令伊尹往视旷夏，听于妹嬉。妹嬉
言曰：“今者天子梦西方有日，东方有日，两日相与𩰚，
西方日胜，东方日不胜。”伊尹告汤，乃令师从东方出
于国西以进，未接刃而桀走。

《说苑政理篇》：晋侯问于士文伯曰：“三月朔，日有蚀之，
寡人学惛焉。《诗》所谓‘彼日而蚀，于何不臧’者，何也？”对
曰：“不善政之谓也。国无政，不用善，则自取谪于日月
之灾，故不可不慎也。政有三而已：一曰因民，二曰择
人，三曰从时。”

《吴越春秋》范蠡曰：“昔吴之称王，僭天子之号，天变于
上，日为阴蚀。今君遂僭号不归，恐天变复见。”

《前汉书孝成许皇后传》：“后聪慧，善史书。自为妃至即
位，常宠于上，后宫希得进见。皇太后及帝诸舅忧上
无继嗣，时又数有灾异，刘向、谷永等皆陈其咎在于
后宫。上然其言，于是省减椒房掖庭用度。皇后上疏，
上于是采刘向、谷永之言以报曰：‘皇帝问皇后所言
事，闻之，夫日者，众阳之宗，天光之贵，王者之象，人君’”
之位也。夫以阴而侵阳，亏其正体，是非下陵上，妻乘
夫，贱逾贵之变与？《春秋》二百四十二年，变异为众，莫
若日蚀大。自汉兴，日蚀亦为吕、霍之属见。以今揆之，
岂有此等之效与？

《郑崇传》：“上欲封祖母傅太后从弟商。崇议曰：孝成皇
帝封亲舅五侯，天为赤黄昼昏，日中有黑气。今祖母
从昆弟二人已侯，孔乡侯，皇后父高武侯以三公封，
尚有因缘。今无故欲复封商，坏乱制度，逆天人心，非
傅氏之福也。”

《后汉书黄琬传》：“琬字子琰，少失父，早而辩慧。祖父琼
初为魏郡太守，建和元年正月日蚀，京师不见，而琼
以状闻。太后诏问所蚀多少，琼思其对而未知所况。
琬年七岁，在傍曰：‘何不言日蚀之馀，如月之初’？琼大
惊，即以其言应诏，而深奇爱之。”

《晋书礼志》：汉建安中，将正会，而太史上言：“正旦当日
蚀。”朝士疑会否，共谘尚书令荀彧。时广平计吏刘卲
在坐，曰：“梓慎、裨灶，古之良史，犹占水火，错先天。时诸
侯旅见天子，入门不得终礼者四，日蚀在一。然则圣
人垂制，不为变异豫废朝礼者，或灾消异伏，或推术
谬误也。”彧及众人咸善而从之，遂朝会如旧，日亦不
蚀。卲由此显名。至武帝咸宁三年、四年，并以正旦合
朔，却元会，改魏故事也。

元帝太兴元年，太史上：四月合朔。中书侍郎孔愉奏
曰：“《春秋》日有蚀之，天子伐鼓于社，攻诸阴也。诸侯伐
鼓于朝，臣自攻也。按《尚书符》，若日之有变，便击鼓于
诸门，有违旧典。”诏曰：“所陈有正义，辄敕外改之。”
康帝建元元年，太史上：元日合朔后，复疑却会与否。
庾冰辅政，写刘卲议以示八坐。于时有谓卲为不得
礼意，荀彧从之，是胜人之一失。故蔡谟遂著议非之
曰：“卲论灾消异伏”，又以梓慎、裨灶犹有错失，太史上
言，亦不必审，其理，诚然也。而云圣人垂制，不为变异
豫废朝礼，此则谬矣。灾祥之发，所以谴告人君，王者
之所重诫。故素服废乐，退避正殿，百官降物，用币伐
鼓，躬亲而救之。夫敬诫之事，与其疑而废之，宁慎而
行之。故孔子、老聃助葬于巷党，以表不见星而行，故
日蚀而止柩。曰：安知其不见星也而卲废之，是弃圣
贤之成规也。鲁桓公壬申有灾，而以乙亥尝祭，《春秋》
讥之。灾事既过，犹追惧未已，故废宗庙之祭。况闻天
眚将至，行庆乐之会，于礼乖矣。《礼记》所云诸侯入门，
不得终礼者，谓日官不豫，“言，诸侯既入，见蚀乃知耳，
非先闻当蚀而朝会不废也。引此，可谓失其义旨。刘
卲所执者，《礼记》也，夫子、老聃巷党之事，亦《礼记》所言，
复违而反之，进退无据。然荀令所言，汉朝所从，遂使
此言至今见称，莫知其误矣。后君子将拟以为式，故正之云尔。”于是冰从众议，遂以却会。至永和中，殷浩
辅政，又欲从刘卲议，不却。会王彪之据咸宁建元故
事，又曰：“《礼》云‘诸侯旅见天子，不得终礼而废者四。自
谓卒暴有之，非为先存其事，而侥幸史官推术缪错，
故不豫废朝礼也’。”于是又从彪之议。

《前秦录》：寿光二年正月，嬖臣右仆射董荣言于苻生
曰：“日蚀之灾，宜以贵臣应之。”生曰：“惟有大司马，国之
懿戚，不可，其在王司空。”生从之，诛司空王随。

《古镜记》：“大业八年四月一日，太阳亏度。时在台直，昼
卧厅阁，觉日渐昏。诸吏告度以日蚀甚，整衣时引镜
出，自觉镜亦昏昧。”

《珍珠船苏威》有镜，日蚀，镜亦昏黑，无所见；日蚀，半缺，
镜亦半昏。

《隋唐嘉话》：太史令李淳风校新历成，奏太阳合日蚀
当既，于占不吉。太宗不悦曰：“日或不蚀，卿将何以自
处？”曰：“有如不蚀，则臣请死之。”及期，帝候日于庭，谓淳
风曰：“吾放汝与妻子别。”对以尚早一刻，指表影曰：“至
此蚀矣。”如言而蚀，不差毫发。

《唐书宋璟传》：日蚀，帝素服俟变，录囚多所贷遣，赈恤
灾患，罢不急之务。璟曰：“陛下降德音，恤人隐，未宥轻
系，惟流死不免，此古所以慎赦也。恐议者直以月蚀
修刑，日蚀修德，或言分野之变，冀有揣合。臣以谓君
子道长，小人道消，止女谒，放谗夫，此所谓修德也；囹
圄不扰，兵甲不黩，官不苛治，兵不轻进，此所谓修刑”
也。陛下常以为念，虽有亏蚀，将转而为福，又何患乎？
且君子耻言浮于行，愿动天以诚，无事空文。帝嘉纳。
《酉阳杂俎》：代宗即位日庆云见，黄气抱日。

《因话录》：大中七年冬，诏来年正月一日御含元殿受
朝贺。赵璘时为左补阙，请权御宣政殿，疏奏之。明日，
上谓宰臣曰：“有谏官疏，来年御含元殿事如何，莫须
罢否？”宰臣魏公谟奏曰：“元年大庆，正殿称贺亦是常
仪，况当无事之时，陛下肆朝百辟，朝廷盛礼，不可废
阙。”上曰：“近华州奏失火，贼劫下邽县，又关辅久无雨
雪，皆朕之忧焉，岂谓无事须与他罢？假如权御宣政，
亦何不可也？”宰相奉诏，方欲宣下，而日官奏太阳当
亏，遂罢之。

《宋史吴及传》：及为右正言，明年，日蚀三朝，及言：“日蚀
者，阴侵阳之戒。在人事则臣陵君，妻乘夫，四夷侵中
国。今大臣无姑息之政，非所谓臣陵君，失在陛下渊
默临朝，使阴邪未尽屏也。后妃无权横之家，非所谓
妻乘夫，失在左右亲幸，骄纵亡节也。疆场无虞，非所
谓四夷侵中国，失在将帅非其人，为敌所轻也。”因言：
孙沔在并州，苛暴不法，燕饮无度。庞籍前在并州，轻
动寡谋，辄兴壁堡，砦屈野之衄，为国深耻。沔繇此坐
废。

《司马光传》：“光判礼部，有司奏日当蚀。故事，蚀不满分，
或京师不见，皆表贺。光言：四方见，京师不见，此人君
为阴邪所蔽，天下皆知而朝廷独不知，其为灾当益
甚，不当贺。”从之。

《宗室列传》：“善俊，太宗七世孙。孝宗时，日中有黑子，每
以饬边备为戒。孝宗英武独运，缺相者累年。善俊极
言相位不可无人，尢人所难言者。”

《理宗谢皇后传》：德祐元年六月朔，日蚀既。太后削“圣
福”，以应天变。

《丁晋公谈录》：景德中，契丹寇澶渊，在河北，圣驾在河
南，阵敌次，忽日蚀尽，真宗见之忧惧。司天监官奏云：
“按《星经》云：‘主两军和解’。”真宗不之信。复检《晋书天文
志》，亦云和解。寻时契丹兵果自退，而续驰书至求通
好。时晋公为紫微舍人，知郓州。

《湘山野录》：祥符四年，驾幸汾阴，起偃师，驻跸永安。天
文院测验浑仪杜贻范奏，“卯时二刻，日有赤黄辉气，
变为黄珥，又变紫气。巳时后辉气复生。”

《刘庠传》：“庠除监察御史里行，日蚀甫数日，苑中张具
待幸，庠言非所以祗夭戒，诏罢之。”

《梦溪笔谈》：熙宁六年，有司言日当蚀。四月朔，上为彻
膳，避正殿，一夕微雨，明日不见日蚀，百官入贺，是日
有皇子之庆。蔡子正为枢密副使，献诗一首，前四句
曰：“昨夜薰风入舜韶，君王未御正衙朝。阳辉已得前
星助，阴沴潜随夜雨消。”其叙四月一日避殿皇子庆
诞云“阴不见日蚀”四句尽之，当时无能过之者。
《云麓漫抄》：“绍兴三十一年七月二十六日侵晨，日出
如在冰，面色淡。而日中有二人，一南一北，南者色白，
北者色黑，相与上下甚速。至日中，光彩射火，以水照
之，祇见南白一人，馀不见。是年十二月，逆亮送死于
淮南，悟黑人为亮云。”

《癸辛杂识》：“范元章闻之本心翁，谓曾见钱浩达可云：
戊子十月内早出郭，日初出，略无精光，其形如瓠，既
而变方，乃就圆，殊不可晓也。”

《贵耳集》：庚寅年，余丞浦江，三月间近午，日色略觉昏。
意谓日蚀外看山林屋宇皆成青色，及兄弟骨肉相
看而皆如鬼，其色青甚。如此日不移影，至西方动。是年有缪春武库之变。余尝在方册间，或书此怪异，终
未便信，岂谓身自见之？

《金史纥石烈良弼传》：上尝问良弼：“每旦暮日色皆赤，
何也？”良弼曰：“旦而色赤，应在东，高丽当之；暮而色赤，
应在西，夏国当之。愿陛下修德以应天，则灾变自弭
矣。”既而夏国有任德敬之乱，高丽有赵位宠之难，其
言皆验云。

《元史张昇传》：“昇补知汝宁府，旁郡移文报吴人侯君
远者，言岁直壬子六月朔日蚀，其占为兵寇。岁癸丑，
其应在吴分野。同列欲召属县为备御计，昇曰：‘此讹
言，久自当息，毋用惑民听’。”斥其无稽。众论韪之。
乐郊私语：至正丙申三月日晡时，天忽昏黄，若有霾
雾，市中喧言天有两日。予立庭中视之，初以老眼不
能正视，眩然若有数日。久之，果见两日交而复开，开
而复合者，凡数千百遍。回视窗隙壁窦，皆成两圆影，
若重黄卵，亦复开合不常。此数十年来目所未睹之
异也。发书占之，李淳风曰：“日不可有二风霾，日无光，
占为上刑，急人不乐生；天日变色，有军急；其君无德，
其臣乱国。嗟嗟！今岂其时乎？”

《辍耕录》：至正辛丑四月朔日，日未没三四竿许，忽然
无光，渐渐作蕉叶样，天且昏黑如夜，星斗粲然，饭顷
方复旧。天再开，星斗亦隐，又少时乃没。按《天官书》，“王
隐《晋书》曰：‘日无光，臣有阴谋’。”京房《易传》曰：“臣专刑，兹
谓分威。蒙微而日不明。”

《帝城景物略》：“日月蚀寺观，击钟鼓，家击盆盎铜镜救
日月，声嘈嘈屯屯满城中。蚀之刻，不饮不食，曰生噎
食病。”

《明通纪》：胡深进兵克浦城，遂与友定将赖元帅大战
于浦城之南，败之，进克崇安、建阳。友定建宁守将阮
德柔兵四万屯锦江，深率兵击之，破其栅，友定大惧，
率锐卒并力来攻，深突阵与定决战，马蹶被执，为友
定所杀。先是日中有一黑子，刘基奏曰：“东南当失一
大将。”至是，深果败没。

《明外史郭正域传》：正域入馆，沈一贯为教习。后服阕，
补编修，不执弟子礼，一贯不能无望。至是一贯为首
辅，沈鲤次之。正域与鲤善，而心薄一贯。会台官上日
蚀占曰：“日从上蚀，占为君知，佞人用之以亡其国。一
贯怒而詈之。正域曰：‘宰相忧盛危明，顾不若瞽史耶’！
一贯闻之怒。”

《礼记曾子问》：曾子问曰：“诸侯旅见天子，入门不得终
礼废者几？”孔子曰：“四。”请问之，曰：“太庙火，日蚀，后之丧，
雨霑服失容，则废。如诸侯皆任，而日蚀则从。天子救
日，各以其方色与其兵。”〈注〉色，衣之色也。东方诸侯衣
青，南方诸侯衣赤。馀仿此。东方用戟，南方矛，西方弩，
北方楯，中央鼓。日蚀，是阴侵阳，故正五行之方色，以
厌胜之。〈又〉《曾子问》曰：“葬引至于。”“日有蚀之，则有变
乎？且不乎？”孔子曰：“昔者吾从老聃助葬于巷党，及”
日有蚀之，老聃曰：“丘止柩就道右，止哭以听变。”既明，
反而后行，曰：“礼也。”反葬，而丘问之曰：“夫柩不可以反
者也，日有蚀之，不知其己之迟数，则岂如行哉？”老聃
曰：“诸侯朝天子，见日而行，逮日而舍。奠大夫使见日
而行，逮日而舍。夫柩不蚤出，不暮宿，见星而行者，唯
罪人与奔父母之丧者乎？日有蚀之，安知其不见星”
也？且君子行礼，不以人之亲痁患。吾闻诸老聃云：
《周礼秋官》庭氏掌射国中之夭鸟。若不见其乌兽，则
以救日之弓与救月之矢射之。

《酉阳杂俎》：“日将蚀，诸方赤。”

《续博物志》：“日月蚀而私者，生儿则多疾。”

《梦溪笔谈》：先儒以日蚀正阳之月，止谓四月，不然也。
正阳乃两事，正谓四月，阳谓十月，日月阳止是也。《诗》
有“正月繁霜，十月之交，朔日辛卯，日有蚀之，亦孔之
丑。”二者此先王所恶也。盖四月纯阳，不欲为阴所侵，
十月纯阴，不欲过而于阳也。

《物类相感志》：“日月蚀时饮，损牙。”

《仇池笔记》：玉川子《月蚀诗》，以蚀月者，月中虾蟆也。梅
圣俞作《日蚀诗》，以蚀日者，三足乌也。此因俚说以寓
意。《战国策》：“日月凋晖于外，其贼在内。”则俚说亦旧矣。
《齐东野语》：温公著《通鉴》，若汉景帝四年内日蚀，皆误
书于秋夏之交。

《读书杂钞》：“昭三十一年，赵简子梦童子嬴而转以歌。
旦占诸史墨曰：‘吾梦如是，今而日蚀，何也’？”〈注〉简子梦
适与日蚀会，谓咎在己，故问之史墨，知梦非日蚀之
应，故释日蚀之咎，而不释其梦。愚按：杜注与占梦视
祲之意异《容斋随笔》：楚昭王之季年，有云如众赤乌，夹日以飞，
三日，周太史曰：“‘其当王身乎？若禜之，可移于令尹’。司
马王曰：‘除腹心之疾，而寘诸股肱，何益？不穀？不有大
过，天其夭诸？有罪受罚，又焉移之’？”遂弗禜。孔子曰：“楚
昭王知大道矣，其不失国也宜哉。”按宋景公出人君
之言三，荧惑为之退舍。楚昭之言，亦是物也，而终不
蒙福。天道远而不可知如此。

汉制，考大祝，六曰说。注：“董仲舒救日蚀，祝曰：‘炤炤大
明，瀸灭无光，奈何以阴侵阳，卑侵尊’。”是之谓说也。
《春明梦馀录》：尧置闰以定四时，舜察玑衡以齐七政。
唐虞之时，历象已极详密，独日月之蚀，缺而不讲，良
有深意。后世畴人预定，视为故然，戒省之意蔑如矣。
薄蚀之说，大约云月体无光，待日为光。日半照即为
弦，“日全照即为望”，望为日光，所照反得夺月光者，当
日之冲，有大如日者，谓之暗虚，暗虚当月，则月必灭，
故为月蚀。日夺光应，每望常蚀，而有不蚀者，道度异
也。日月异道，有时而交，交则相犯，故日月递蚀。交在
望前朔，则日蚀既，前后望不蚀。交正在望，则月蚀既，
前后朔不蚀。大率一百七十三日有奇，而道始一交，
非交则不相侵犯，故朔望不常有蚀也。日月同会，道
度相交，月掩日光故日蚀，日夺月光故月蚀。月蚀是
日光所冲，日蚀是月光所映，故日蚀常在朔，月蚀常
在望也。日月之行有南北，则蚀有高下；日月之体有
疏密，则蚀有偏全。其度数、晷刻，咸可推算。又连月蚀
者甚少，惟《春秋》襄二十一年九月、十月，一，十四年七
月、八月频蚀。《前汉书·文纪》：三年十月、十一月晦，频蚀。
《高纪》：“三年十月甲戌晦，日有蚀之。十一月癸卯晦，日
有蚀之。”二十九日而蚀，为太速。《穀梁》庄公十有八年
“春王正月，日有蚀之。”《传》曰：“不言日，不言朔，夜蚀也。”注：
“一日一夜，合为一日。”今朔日日始出，其有亏伤之处
未复，故知此是夜蚀。《穀梁》之说甚异。徐邈云：夜蚀则
星无光云。一云夜蚀者，历官差其时。宋宁宗六年，史
官言夜蚀不见是也。元旦日蚀，史或有之。然未有连
岁日蚀如晋武帝时者。咸亨三年春正月庚子朔，日
有蚀之。四年正月庚午朔，日有蚀之。太康七年正月
甲寅朔，日有蚀之。八年正月戊申朔，日有蚀之。梁普
通元年正月乙亥朔，大赦改元，丙子，日有蚀之。二日
蚀为异，或云：历官避元日蚀，移乙亥为朔耳。太清元
年正月己亥朔，日有蚀之，则又未必为历官所移也。
东汉月二日蚀者凡三，一云史官不见，辽东以闻。永
乐十一年元旦日蚀，吕尚书震请贺如常，惟仪文简
公智争议不可，上韪其言。月“蚀，史不书，然朔望皆蚀
为变。天顺五年十一月朔日蚀、望月蚀。成化十二年
二月朔日蚀、望月蚀。”

魏永安二年十月己酉，日蚀地下，亏从西南角起。宋
淳熙十二年九月望，太史言日蚀在夜，新历杨忠辅
言“月蚀在昼。”庆元四年九月朔，太史言月蚀在昼，草
泽陈大猷言“日蚀且在夜”，是《穀梁传》不独言日有夜
蚀，而月并有昼蚀也。

《丹铅总录》：《汉书·武帝纪》建元二年有“如日夜出。”诸家
无注。予解之曰：“曷言乎如日？光如日也。曷不言日夜
出？日不夜出？夜出非日也，有不宜有也，曷为书纪异
也？《晋书》书有日夜出，高三丈”，遂日之矣。班氏书法，春
秋复起，亦不能易矣。

《偶谈》“天无二日，垂象之常。十日并出者，咎征之应。请
看日下赤光，既可二，亦应可十。试问钱塘万弩将射
日不异射潮。”

《御龙子集》十日并出，有之乎？《汉书》有如日夜出，《晋纪》
日夜出，宋初两日相荡于东南，例而观之，十日其有
也。何也？阳精之乱，不相摄也。占书有数日相掩，数日
乱𩰚之占，而可谓之无乎？羿射九日，则吾不信矣。
《来瞿唐集》：日蚀者，数当蚀也，有当蚀而不蚀者。邵子
曰：“算法之误些。”言得之矣。或者当夜蚀，历家差其时，
如宋宁宗六年，太史言夜蚀不见是也。盖日蚀常在
于朔，月蚀常在于望，间有差者，不过差一日耳。不离
朔望者，定数也；圆必有亏者，定理也。朱子言：“朔而日
月之合，东西同度，南北同道，则月掩日而日为之蚀；
望而日月之对，同度同道，则月亢日而月为之蚀。”亢，
当也。言日月相对太亲切，遂遥夺其光。又云：“正如一
人执灯，一人执扇，相交而过。”看来通说错了。日月在
天，譬之两球，疾驰如飞，相交而过，彼此安能掩乎？况
日一日一周天，其迅速一刻千里，月岂能掩乎？历家
见得日蚀皆在朔，月蚀皆在望，因生此议论，吾儒亦
信之。殊不知天地有此阴阳不齐，就生起许多不齐
事来。故有吉必有凶，有“盈必有亏，有消必有长，有长
必有短，有好必有丑，有常必有变”，此必然之理，必然
之数也。今以天言之，苍然者，天之常也，然或时而白，
或时而红而黑，或时空中偶生雷霆，偶生风雨，非变
乎？方者，地之体也，然或高而万丈，或卑而万丈，亦有
盈有亏，非其生成之变乎？镇静者，地之常也，或时而
震，或时而裂，非其偶然之变乎？故明者日之常也，或时亦如血，或时昏晕，或时有黑气如飞鹊，如飞燕，或
时有黑子，如枣如李，或时贯白虹，或时夹两珥。此皆
载之简策，昭昭可考者，非明者之变乎？故《周礼》“视祲
掌十煇之法，以观妖祥，辨吉凶。”故圆者日之常也，或
时有缺焉，或缺十分之五，或缺十分之尽，则圆而缺
者，虽变也，亦常也。若以为月所掩，且如桓公三年，秋
七月壬辰，日有蚀之既，既者，尽也。又如襄公二十四
年，安王二十年，高后二年，平帝元始元年，普通三年，
日皆蚀之尽。赧王十四年，日蚀昼晦。夫月掩日，安能
至此甚乎？此皆已前载之史册，不可胜纪矣。至若本
朝正德某年，日蚀尽，白日偶黑，满天星斗，此先辈所
亲见者也。月在何处，安能掩日至此乎？且古人不言
日缺而言日食者，其缺处如有物啮之状，此“食”字之
义也。故改“蚀”字云，如虫食草木之叶也。每每救日，见
其缺处参差不齐，月掩日安得有是象乎？盖月之圆
有时而亏正，犹日之白有时而杂气，如《周礼》之所谓
十煇也，何必穿凿以黄道论哉？又说亦有交而不蚀
者，同道而相避也。谓王者修德行政，则阳足以胜阴，
虽当蚀而月常避，日亦不蚀，此说尤难信也。盖日月
无心情之物也，若月知避日，是有心情矣。且如五帝
三王巳上，不可得而知矣。至若汉文帝、宋仁宗，岂不
修德哉？然亦日蚀如常，何哉？尝考《宋中兴志》云：“张衡
云：对日之冲，其大如日光不照，谓之暗虚。月望行黄
道，则值暗虚，有表里浅深，故蚀有南北多少。本朝朱
熹颇主是说。由是言之，日之蚀与否，当观月之行黄
道表裹；月之蚀与否，当观所值暗虚表里，大约于黄
道验之也。”此《中兴志》之说也。又《沈氏笔谈》亦论东西
南北，观《中兴志》谓本朝朱熹颇主是说，则自汉、唐以
来言日蚀者纷纷，皆未定也。朱子见得历家通是如
此说，遂信之，解《诗经》“十月之交”之注尔。又《中兴志》云：
日之蚀，又有当蚀而不蚀者，出于历法之外者也。如
唐开元盛际及本朝中兴以来，绍兴十三年、十八年、
十九年、二十四年、二十五年、二十八年，皆当亏而不
亏。及考《唐史》，开元三年七月、七年五月、九年九月、十
二年闰十二月，共日蚀十二次。开元盛际，何尝不日
蚀乎？又考宋绍兴五年正月、七年二月、十三年十二
月、十五年六月、十七年十月等，共蚀十三次，止有三
次入云不见，群臣称贺者，奸邪蒙蔽也。当是时也，正
秦桧弄柄之时，王伦诏谕之日，“君何君也，臣何臣也？”
何尝修德哉？而以为中兴以来绍兴诸年皆不蚀，恐
亦谀君之言也，则《中兴志》不足信矣。朱子修德不蚀
之说，是主历家此说也。盖日者众阳之宗，君象也。天
道变于上，人事应于下，人君于日蚀，必当侧身修德
以回天变，非修德则不蚀也。嘉祐六年，日蚀，入云不
见，时议称贺。独司马光上言：“臣愚，以为日之所照，周
遍华彝，虽京师不见，四方必有见者，此天戒至深，不
可不察也。臣闻汉成帝永始元年九月，日有蚀之，四
方不见，京师见，谷永以为祸在内也；二年三月，日有
蚀之，四方见，京师不见，谷永以为祸在外也。臣愚以
为永之言，似未协天之意。夫四方不见，京师见者，祸
尚浅也；四方见，京师不见，祸寖深也。”天意以为人君
为阴邪所蔽，天下皆知，而朝廷独不知也。人主犹宜
侧身戒惧，乃相率称贺，不上下蒙诬哉？若司马光者，
可谓委曲善导其君以回天变者矣。《礼》曰：“日蚀，则天
子素服而修六官之职，以荡天下之阳事。”此皆垂训
之言，欲人君反身修德也。盖言反身修德以回天变
则可，若曰修德则日不蚀，非矣。何也？日犹水也，日犹
旱也。尧之时浩浩襄陵，汤之时焦金流石，汤与尧岂
不修德哉？故尧惟反身修德，曰：“洚水警予”；汤惟反身
修德，以六事自责。自古圣人，惟反身修德而已。且如
孔子之圣，岂不及文王？文王之时，凤鸣岐山，孔子之
时，凤鸟不至。岂孔子修德不如文王哉？所遭之气运
不同耳。如曰“人君修德，即日不蚀”，是孔子修德，即凤
鸟至也。

夏仲康五年《日蚀。书》云：“乃季秋月朔，辰弗集于房。”弗
集者，不安也，言日辰不安于房宿也。即言日蚀也，亦
非日月掩蚀也。蔡仲默以“集”与“辑”通为日月不和，诬
矣。

《日知录》：“隐公三年二月己巳，日有蚀之，其后郑获鲁
隐。”按狐壤之战事在其前，乃隐公为太子时。此刘向
误说，班史因之，不必曲为之解。

刘向言：“《春秋》二百四十二年，日蚀三十六。今连三年
比蚀。自建始以来，二十岁间而八蚀，率二岁六月而
一发，古今罕有。异有大小、希稠，占有舒疾缓急。”余所
见崇祯之世，十四年而七蚀。二年五月乙酉朔，四年
十月辛丑朔，七年三月丁亥朔，九年七月癸卯朔，十
年正月辛丑朔，十二月乙未朔，十四年十月癸卯朔，
与汉成略同，而稠急过之矣。然则谓日蚀为一定之
数，无关于人事者，岂非溺于畴人之术，而不觉其自
蹈于邪臣之说乎。